এ তো গেল ঋত্বিকের ক্রিকেটীয় স্বপ্ন। কিন্তু এর বাইরেও ঋত্বিকের একটা স্বপ্ন আছে। মাত্র ১৫ বছরের একটা ছেলের মুখে এত পরিণত একটা স্বপ্নের কথা শুনে সত্যি অবাক হতে হয়। ঋত্বিক বলছে, “আমরা খুব গরিব। টালির চাল আর বেড়ার ঘরে থাকি। বাবাকে প্রত্যেকদিন কাকভোরে উঠে ট্যাক্সি নিয়ে বেরোতে হয়। জ্বর হলেও বাবা ঘরে বিশ্রাম নিতে পারেন না। আমার স্বপ্ন ক্রিকেট খেলে অনেক টাকা রোজগার করা। যাতে বাড়িটা পাকা হয়, আর বাবাকে যেন আর ট্যাক্সি চালাতে না হয়।”